b'\n_START_ARTICLE_\nKomenda\n_START_SECTION_\nIzvor krajevnega imena\n_START_PARAGRAPH_\nOb\xc4\x8dnoimenski pomen besede kom\xc3\xaanda je posest vite\xc5\xa1kega reda. Kom\xc3\xaanda je bila najmanj\xc5\xa1a upravna enota, oziroma posestvo vite\xc5\xa1kega reda. Ob\xc4\x8dno ime kom\xc3\xaanda je verjetno preko nem\xc5\xa1ke Kommende prevzeto iz srednjeve\xc5\xa1kolatinske besede commenda v pomenu poverjena, zaupana posest; oskrbni\xc5\xa1tvo, namestni\xc5\xa1tvo. V tem kraju so od leta 1223 do 1872 \xc5\xbeiveli in imeli posest malte\xc5\xa1ki vitezi.  V kraju je bil sede\xc5\xbe prafare sv. Petra in njen \xc5\xbeupnik se omenja kot pri\xc4\x8da v nekih arhivskih zapisih za Vetrinj \xc5\xbee v letih 1147 in 1154. Leta 1296 se omenja hospital v kraju, morda gre za hospital omenjenega malte\xc5\xa1kega reda. Leta 1403 je za dve desetini re\xc4\x8deno, da je ena v Mostah, druga v Kri\xc5\xbeu pri Komendi, obe pa v \xc2\xbb\xc5\xa1entpeterski fari johanitskega (malte\xc5\xa1kega) reda v bli\xc5\xbeini Kamnika\xc2\xab. Takrat se prvi\xc4\x8d omenja johanitski oziroma malte\xc5\xa1ki red v tem kraju. Po njegovih upravnikih, imenovanih komendatorji, je kraj dobil kasneje tudi svoje ime, vendar se to ime v srednjem veku \xc5\xa1e ni uporabljalo.\n_START_SECTION_\nKomenda in konjeni\xc5\xa1tvo\n_START_PARAGRAPH_\nKamnito gotsko znamenje ob spodnjem robu pokopali\xc5\xa1\xc4\x8da je iz 1510, krasi ga grb malte\xc5\xa1kega reda, ki se je v Komendi naselil konec 13.stoletja. Malte\xc5\xa1ki vite\xc5\xa1ki red je v Komendi in okolici pospe\xc5\xa1eval konjerejo. Konjske dirke imajo tu tradicijo \xc5\xa1e iz Valvasorjevih \xc4\x8dasov. Ta tradicija se je ohranila s konjeni\xc5\xa1kim klubom in hipodromom vse do danes.'